Author: User
Last saved by: ezajasenska
Company: MFSR

Predkladacia správa

Návrh na zmenu Štatútu Úverového a záručného výboru vlády Slovenskej republiky, schváleného uznesením vlády Slovenskej republiky zo dňa  27. októbra 2010 č. 738 predkladá na rokovanie vlády Slovenskej republiky Ivan Mikloš, podpredseda vlády a minister financií, ktorý je zároveň vo funkcii predsedu Úverového a záručného výboru vlády Slovenskej republiky (ďalej len „ÚZVV SR“), ako iniciatívny materiál.

ÚZVV SR zriadila vláda Slovenskej republiky uznesením č. 131 zo dňa 10. februára 1999 a uznesením č. 738 zo dňa 27. októbra 2010 schválila štatút ÚZVV SR.

Návrh sa predkladá v súlade s veľkou novelou kompetenčného zákona, ktorú Národná rada Slovenskej republiky schválila 13. októbra 2010. V nadväznosti na platnosť zákona                      č. 403/2010 Z.z., ktorým sa mení a dopĺňa zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov a ktorým sa dopĺňajú niektoré zákony je potrebné v štatúte ÚZVV SR, schválenom 27. októbra 2010 zmeniť v čl. 4 ods. 1 „Zloženie výboru“, a to z dôvodu zmeny názvu niektorých rezortov, ktorých štátni tajomníci sú členmi ÚZVV SR. Konkrétne ide o rezorty Ministerstva hospodárstva SR a Ministerstva dopravy, výstavby a regionálneho rozvoja SR.

Zároveň uznesením vlády Slovenskej republiky č. 762 zo dňa 3. novembra 2010 bol do funkcie štátneho tajomníka Ministerstva životného prostredia SR vymenovaný RNDr. Branislav Cimerman.

V súlade s platným štatútom ÚZVV SR predseda ÚZVV SR (podpredseda vlády a minister financií) riadi jeho činnosť a odporúča organizačno-personálne zmeny v ÚZVV SR. V nadväznosti na túto skutočnosť a na návrh ministra životného prostredia navrhujeme vymenovať RNDr. Branislava Cimermana za člena ÚZVV SR.

Návrh je v súlade s Ústavou Slovenskej republiky, medzinárodnými zmluvami, ktorými je Slovenská republika viazaná a inými všeobecne záväznými právnymi predpismi.

Schválenie predloženého návrhu nebude mať vplyv na štátny rozpočet, rozpočet obcí a vyšších územných celkov, ani žiaden vplyv na zamestnanosť, podnikateľské a životné prostredie.

Materiál nebol predložený na medzirezortné pripomienkové konanie. Podľa článku 10 odseku 7 Smernice na prípravu a predkladanie materiálov na rokovanie vlády SR (schválenej uznesením vlády SR č. 512 zo dňa 13. júna 2001) na pripomienkové konanie nemusí byť zaslaný materiál nelegislatívnej a nekoncepčnej povahy, ktorý nezasahuje do pôsobnosti iných orgánov verejnej moci a ani z neho nevyplývajú týmto orgánom nijaké úlohy a materiál, ktorý obsahuje personálne zmeny.